Mitsumi Iwakura

La **Mitsumi Iwakura** (岩倉 美津未, *Iwakura Mitsumi*) és la protagonista del manga Skip and Loafer. Durant el primer any de preparatòria, va a la classe 1-3.

## Aparença

La Mitsumi és una noia de 15 anys. Té el cabell curt, per les espatlles, i un petit serrell. Generalment, porta l'uniforme de l'escola: jaqueta i faldilla blaves, camisa blanca i corbata vermella. Com a característica, acostuma a dur un clip amb un panda a la butxaca de la jaqueta, com a complement. Mai no ha seguit la moda i les últimes tendències, tot i que ara que és a Tòquio sovint demana consell a la seva tieta Nao, que és estilista. També la seva amiga Mika de vegades li dona algun consell.

## Personalitat

La Mitsumi va néixer en un poble petit: Ikajima, de la prefactura d'Ishikawa. Allà tenia només vuit companys de la seva edat i tots es portaven molt bé entre ells. La relació amb els seus pares i germans, la Maharu i en Kippei, també ha estat sempre molt bona, cosa que l'ha fet ser innocent i confiada i optimista.

Des de petita, sempre ha estat molt bona estudiant i ha destacat per les seves notes. Gràcies a això, va aconseguir plaça en una escola d'estudiants excel·lents a Tòquio. Ella sempre havia volgut anar a estudiar a la ciutat per complir el seu somni: entrar a una universitat prestigiosa i estudiar dret per lluitar contra la despoblació de les zones rurals. Més tard, vol convertir-se en alcaldessa del seu poble. Per complir el seu somni, vol ser la millor de la classe i participar en activitats de lideratge. Per aquest motiu, el primer dia es presenta com a voluntària per ser la delegada i més tard s'ofereix per formar part del consell estudiantil. Després dels primers exàmens, aconsegueix les millors notes del curs.

Tot i les seves grans habilitats per als estudis, en altres àmbits té més dificultats i no és gaire bona fent amics o interpretant què pensen els altres. El primer dia de classe fa el discurs inaugural, ja que és la millor alumna del curs, però en acabar vomita sobre la seva tutora. Això fa que ràpidament li donin el sobrenom de "la vomitera" i que ningú se li apropi. Això no obstant, gràcies a en Shima, un dels nois més populars, que li demana el telèfon, altres persones se li apropen. Finalment, acaba formant un grup d'amigues de la classe 1-3, amb la Mika Egashira, la Yuzuki Murashige i la Makoto Kurume. Amb elles, sovint hi ha Sousuke Shima, Tsukasa Mukai i Kento Yamada. A més, la Mitsumi manté l'amistat amb la seva millor amiga de la infància, la Fumino Toyama (Fumi), a qui truca sovint.

També sabem d'ella que no és bona en els esports. Això ho descobrim ja en el primer capítol, atès que quan arriba tard a l'institut corre amb en Shima per arribar l'abans possible, i cau. També es demostra durant el torneig de voleibol i durant l'excursió a la muntanya del segon any.

## Relació amb en Sousuke Shima (alerta spòilers del manga)

La Mitsumi coneix en Sosuke Shima el primer dia de preparatòria. Quan anava cap a classe, es perd en el transbord del tren. En Shima, en veure que porta l'uniforme de l'institut, s'apropa a ajudar-la i l'acompanya. Quan baixen del tren, ell dona per fet que arribaran tard i no té cap intenció de córrer, però, en veure com n'és, d'important, per a ella, acaben corrent tots dos fins a l'institut. Per sort, arriben a temps perquè la Mitsumi faci el discurs de benvinguda, atès que és la que té les millors notes del curs. Quan l'acaba, després de tant esforç, acaba vomitant sobre la tutora. Tot i així, en Shima, en veure que van a la mateixa classe, decideix apropar-se a ella i demanar-li el seu contacte. Llavors ella pensa que és un noi molt simpàtic i li recorda al seu gos, en Satonosuke. Fins i tot pensa que el nom se li assembla.

La relació amb en Sousuke Shima es va desenvolupant al llarg de la sèrie. Els sentiments que sent per ell, en un primer moment, només els considera d'amistat. A poc a poc, i en bona part pels consells de la Fumi, s'adona que sent alguna cosa més. La Mitsumi, però, dubta si ell sent el mateix per ella i, alhora, té por de no poder compaginar la relació amb la vida estudiantil.

Quan la Fumi suggereix a la Mitsumi que si no fa saber els seus sentiments a en Shima, potser ell comença a sortir amb algú altre, ella es decideix a confessar-s'hi. Això no obstant, només és capaç de dir-li que li agrada com és. És llavors quan en Shima li pregunta si vol que "intentin" sortir junts. Aleshores comencen a sortir com a parella, amagant-ho a la resta. A causa de mantenir-ho en secret, les noies de l'institut, quan s'apropen a tots dos, insinuen que seria impossible que algú com en Shima es fixés en algú com la Mitsumi, cosa que la fa sentir malament i s'enfada perquè no la defensa. Aquesta escena l'observa una companya de classe de la Mitsumi de segon curs, la Yasaka, motiu pel qual és l'única a l'institut que sap que mantenen una relació.

La Mitsumi no ho volia explicar a les seves amigues per si al final no sortia bé. I en efecte, ella té la sensació que ell no l'estima com hauria, motiu pel qual li acaba demanant si vol que tornin a ser només amics. Això comporta que la seva relació faci un pas enrere i tornin a ser només amics. Altra vegada, això només ho explica a la Yasaka.

## Segon any de preparatòria (alerta spòilers manga)

Quan comença el segon any, la Mitusmi és separada del seu grup d'amics i només comparteix classe amb la Makoto. El primer dia, va a classe amb l'esperança de fer nous amics, però tothom la ignora. La Makoto li suggereix que el primer any només s'havien ajuntat amb ella perquè s'havia fet amiga d'en Shima. Més tard, comença a relacionar-se amb alguns companys. Concretament, parla amb la Yasaka, que acaba sent l'única que coneix la seva breu relació amb en Shima. També comença a parlar amb l'Ujiie, el company que seu al seu costat.

Quan es fan les eleccions del consell estudiantil, la Mitsumi es presenta per convertir-se en presidena i, tot i que en un primer moment era l'única candidata, l'Ujiie s'hi acaba presentant també. El resulat acaba sent que ella es converteix en presidenta i l'Ujiie en vicepresident. Això fa que passin moltes hores junts i que comencin a sorgir rumors que mantenen una relació. De fet, la Mitsumi es pensa que ell sent alguna cosa per ella, però al final li acaba confessant que qui li agrada és la Yasaka. Quan en Shima els veu junts, sembla que senti certa gelosia.